《出城一首》
宋代·孔平仲

驱马出北门，秋色满平皋。泄云弄微阴，寒日照我袍。

遵途升复降，控纵亦已劳。落松被径软，青蒿倚崖高。

南顾临大江，厉风蔚波涛。蛟龙正崛强，舟楫未易操。

亦有溯洄人，扬帆气方豪。覆舟谅由险，岂曰命所遭。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。